প্রচুর সমস্যা আছে যাদের সমাধান খুঁজতে আমাদের একাগ্র হয়ে নিবিষ্ট মনে চিন্তাভাবনা করতে হয়। এ ধরনের সংহত মনোযোগের দরকার পড়লে মস্তিষ্কে মনোযোগ নিয়ন্ত্রণ নেটওয়ার্ক সক্রিয় হয়। গণিতের কঠিন সমস্যা সমাধান করা, প্রোগ্রামিঙ করা, স্ট্র্যাটেজিক গেম খেলা কিংবা গুরুত্বপূর্ণ কোন বক্তৃতা বোঝার জন্য সচেতন প্রয়াস চালানো – সকল ক্ষেত্রেই কার্যকরী স্মৃতির ব্যাপক চাহিদা সৃষ্টি হয়। মস্তিষ্কের প্রিফ্রন্টাল কর্টেক্সের বাইরের অংশ এবং প্যারাইটাল লোবের পেছনের অংশ এ সময় স্নায়বিক নেটওয়ার্কের মাধ্যমে সক্রিয় ও নির্ভরযোগ্য যোগাযোগ বজায় রাখে।